作者:張九齡
標題:出為豫章郡途次廬山東巖下
內容:茲山鎮何所，乃在澄湖陰。下有蛟螭伏，上與虹蜺尋。靈仙未始曠，窟宅何其深。雙闕出雲峙，三宮入煙沉。攀崖猶昔境，種杏非舊林。想像終古跡，惆悵獨往心。紛吾嬰世網，數載忝朝簪。孤根自靡託，量力況不任。多謝周身防，常恐橫議侵。豈匪鵷鴻列，惕如泉壑臨。迨茲刺江郡，來此滌塵襟。有趣逢樵客，忘懷狎野禽。棲閑義未果，用拙歡在今。願言答休命，歸事丘中琴。